Národný bezpečnostný úrad

Úlohy Národného bezpečnostného úradu

V rámci ochrany utajovaných skutočností Národný bezpečnostný úrad plní úlohy v piatich oblastiach bezpečnosti: personálna bezpečnosť, priemyselná bezpečnosť, administratívna bezpečnosť, fyzická a objektová bezpečnosť a informačná bezpečnosť.
Ako národná bezpečnostná autorita plní úlohy vyplývajúce z členstva Slovenskej republiky v Organizácii Severoatlantickej zmluvy (NATO) a Európskej únii (EÚ), zabezpečuje ochranu zahraničných utajovaných skutočností postúpených Slovenskej republike v súlade s medzinárodnými zmluvami a zároveň spolupracuje s národnými bezpečnostnými úradmi iných štátov a bezpečnostnými úradmi medzinárodných organizácií.

Služobný pomer

Úlohy Národného bezpečnostného úradu plnia príslušníci v služobnom pomere podľa zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov a zamestnanci v zamestnaneckom pomere podľa zákona č. 552/2003 Z. z. o výkone prác vo verejnom záujme v znení neskorších predpisov.
Občan pri vzniku služobného pomeru príslušníka Národného bezpečnostného úradu skladá služobnú prísahu, ktorá znie:
"Sľubujem vernosť Slovenskej republike. Budem čestný, statočný a disciplinovaný príslušník Národného bezpečnostného úradu. Služobné povinnosti budem plniť podľa svojich najlepších schopností a vo svojej činnosti sa budem riadiť ústavou, ústavnými zákonmi, zákonmi a ďalšími všeobecne záväznými právnymi predpismi a budem chrániť záujmy Slovenskej republiky, ako aj práva občanov. Na to som pripravený vynaložiť všetky sily a schopnosti a nasadiť aj svoj život. Tak prisahám!".

Systém ochrany utajovaných skutočností SR

Utajované skutočnosti je potrebné chrániť pred nepovolanou osobou a pred cudzou mocou v súlade s  platnou právnou úpravou.
Právnym základom ochrany utajovaných skutočností v Slovenskej republike je zákon č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov. Uvedená platná právna úprava definuje konkrétne podmienky na ochranu utajovaných skutočností, práva a povinnosti právnických osôb a fyzických osôb pri tejto ochrane, pôsobnosť Národného bezpečnostného úradu a pôsobnosť ďalších štátnych orgánov a obcí vo vzťahu k utajovaným skutočnostiam, vrátane uplatňovania administratívnej zodpovednosti za porušenie povinností vo vzťahu k fyzickým ako aj k právnickým osobám.
Samotnou podstatou ochrany utajovaných skutočností je prijatie preventívnych opatrení, ktoré majú vytvoriť, resp. vytvárajú podmienky pre personálnu bezpečnosť,
priemyselnú bezpečnosť, administratívnu bezpečnosť, fyzickú
a objektovú bezpečnosť a informačnú bezpečnosť prostredníctvom
bezpečnosti technických a systémových prostriedkov a šifrovej ochrany informácií, ktoré platná právna úprava definuje v jednotlivých oblastiach bezpečnosti.

Ochrana zahraničných informácií

V oblasti ochrany zahraničných utajovaných skutočností Národný bezpečnostný úrad slúži ako ústredný bod prijímania
zahraničných informácií a distribúcie národných informácií do zahraničia. Zahraničná
spolupráca prebieha na multilaterálnej a bilaterálnej úrovni.
Na multilaterálnej úrovni Národný bezpečnostný úrad spolupracuje predovšetkým s bezpečnostnými orgánmi Organizácie Severoatlantickej zmluvy
(NATO) a Európskej únie (EÚ). Na bilaterálnej úrovni Národný bezpečnostný
úrad spolupracuje s krajinami, s ktorými má Slovenská republika uzatvorenú dohodu o vzájomnej výmene a ochrane utajovaných skutočností.